《离高邮答谢朱元弼兼简崔伯易》
宋代·王令

昔来何悠悠，今去亦泛泛。
岂自果进退，姑且便饮啖。
三代今去辽，士食久已滥。
徒死不为义，可无苟石担。
平生堕百为，且就投铅椠。
束身入世程，开口就人叹。
怒喜有失得，眉睫烦窥瞰。
野鸟或在笼，山猿有终槛。
能安此为命，虽失亦何憾。
予尝勇自明，磨古得前监。
抱关贤所容，较猎圣或暂。
庶未负初学，尚为神所监。
予行人之嗟，我笑不为颔。
子独辱所厚，以诗系归缆。
命和始自书，狂言庶非儳。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。